amanoisuno/poet huggingface dataset:
自蜀奉冊命往朔方途中呈韋左相文部房尚書門下崔侍郎 賈至
胡羯亂中夏，鑾輿忽南巡。衣冠陷戎寇，狼狽隨風塵。豳公秉大節，臨難不顧身。激昂白刃前，濺血下沾巾。尚書抱忠義，歷險披荊榛。扈從出劍門，登翼岷江濱。時望挹侍郎，公才標縉紳。亭亭昆山玉，皎皎無緇磷。顧惟乏經濟，扞牧陪從臣。永願雪會稽，仗劍清咸秦。太皇時內禪，神器付嗣君。新命集舊邦，至德被遠人。捧冊自南服，奉詔趨北軍。覲謁心載馳，違離難重陳。策馬出蜀山，畏途上緣雲。飲啄叢箐間，棲息虎豹群。崎嶇淩危棧，惴栗驚心神。峭壁上嶔岑，大江下沄沄。皇風扇八極，異類懷深仁。元兇誘黠虜，肘腋生妖氛。明主信英武，威聲赫四鄰。誓師自朔方，旗幟何繽紛。鐵騎照白日，旄頭拂秋旻。將來蕩滄溟，寧止蹴昆侖。古來有屯難，否泰長相因。夏康纘禹績，代祖複漢勳。于役各勤王，驅馳拱紫宸。豈惟太公望，往昔逢周文。誰謂三傑才，功業獨殊倫。感此慰行邁，無為歌苦辛。
贈裴九侍禦昌江草堂彈琴 賈至
朔風吹疏林，積雪在崖巘。鳴琴草堂響，小澗清且淺。沉吟東山意，欲去芳歲晚。悵望黃綺心，白雲若在眼。
巴陵早秋，寄荊州崔司馬、吏部閻功曹舍人 賈至
謫居瀟湘渚，再見洞庭秋。極目連江漢，西南浸鬥牛。滔滔蕩雲夢，澹澹搖巴丘。曠如臨渤澥，窅疑造瀛洲。君山麗中波，蒼翠長夜浮。帝子去永久，楚詞尚悲秋。我同長沙行，時事加百憂。登高望舊國，胡馬滿東周。宛葉遍蓬蒿，樊鄧無良疇。獨攀青楓樹，淚灑滄江流。故人西掖寮，同扈岐陽搜。差池盡三黜，蹭蹬各南州。相去雖地接，不得從之遊。耿耿雲陽臺，迢迢王粲樓。跂予暮霞裏，誰謂無輕舟。
閒居秋懷，寄陽翟陸贊府、封丘高少府 賈至
今日霖雨霽，颯然高館涼。秋風吹二毛，烈士加慨慷。憶昔皇運初，眾賓俱龍驤。解巾佐幕府，脫劍升明堂。鬱鬱被慶雲，昭昭翼太陽。鯨魚縱大壑，鸑鷟鳴高岡。信矣草創時，泰階速賢良。一言頓遭逢，片善蒙恩光。我生屬聖明，感激竊自強。崎嶇郡邑權，連騫翰墨場。天朝富英髦，多士如珪璋。盛才溢下位，蹇步徒倡狂。閉門對群書，幾案在我旁。枕席相遠遊，聊欲浮滄浪。八月白露降，玄蟬號枯桑。艤舟臨清川，迢遞愁思長。我有同懷友，各在天一方。離披不相見，浩蕩隔兩鄉。平生霞外期，宿昔共行藏。豈無蓬萊樹，歲晏空蒼蒼。
送友人使河源 賈至
送君魯郊外，下車上高丘。蕭條千里暮，日落黃雲秋。舉酒有餘恨，論邊無遠謀。河源望不見，旌旆去悠悠。
送李侍禦 賈至
我年四十餘，已歎前路短。羈離洞庭上，安得不引滿。李侯忘情者，與我同疏懶。孤帆泣瀟湘，望遠心欲斷。
送耿副使歸長沙 賈至
畫舸欲南歸，江亭且留宴。日暮湖上雲，蕭蕭若流霰。昨夜相知者，明發不可見。惆悵西北風，高帆為誰扇。
送夏侯子之江夏 賈至
扣楫洞庭上，清風千里來。留歡一杯酒，欲別複裴回。相見楚山下，漁舟憶釣台。羨君還舊裏，歸念獨悠哉。
寓言二首 賈至
春草紛碧色，佳人曠無期。悠哉千里心，欲采商山芝。歎息良會晚，如何桃李時。懷君晴川上，佇立夏雲滋。凜凜秋閨夕，綺羅早知寒。玉砧調鳴杵，始搗機中紈。憶昨別離日，桐花覆井欄。今來思君時，白露盈階漙。聞有關河信，欲寄雙玉盤。玉以委貞心，盤以薦嘉餐。嗟君在萬里，使妾衣帶寬。
燕歌行 賈至
國之重鎮惟幽都，東威九夷北制胡。五軍精卒三十萬，昔時燕山重賢士，黃金築台從隗始。倏忽興王定薊丘，我唐區夏餘十紀，軍容武備赫萬祀。彤弓黃鉞授元帥，千營萬隊連旌旗，望之如火忽電馳。匈奴懾竄窮發北，六軍將士皆死盡，戰馬空鞍歸故營。時移道革天下平，
巴陵寄李二戶部、張十四禮部 賈至
江南春草初冪冪，愁殺江南獨愁客。秦中楊柳也應新，
長門怨 賈至
獨坐思千里，春庭曉景長。鶯喧翡翠幕，柳覆郁金堂。舞蝶縈愁緒，繁花對靚妝。深情托瑤瑟，弦斷不成章。
銅雀台 賈至
日暮銅台靜，西陵鳥雀歸。撫弦心斷絕，聽管淚霏微。靈幾臨朝奠，空床卷夜衣。蒼蒼川上月，應照妾魂飛。
侍宴曲 賈至
雲陛褰珠扆，天墀覆綠楊。隔簾妝隱映，向席舞低昂。鳴佩長廊靜，開冰廣殿涼。歡餘劍履散，同輦入昭陽。
對酒麴二首 賈至
梅發柳依依，黃鸝曆亂飛。當歌憐景色，對酒惜芳菲。曲水浮花氣，流風散舞衣。通宵留暮雨，上客莫言歸。春來酒味濃，舉酒對春叢。一酌千憂散，三杯萬事空。放歌乘美景，醉舞向東風。寄語尊前客，生涯任轉蓬。
送陸協律赴端州 賈至
越井人南去，湘川水北流。江邊數杯酒，海內一孤舟。嶺嶠同仙客，京華即舊遊。春心將別恨，萬里共悠悠。
送王員外赴長沙 賈至
攜手登臨處，巴陵天一隅。春生雲夢澤，水溢洞庭湖。共歎虞翻枉，同悲阮籍途。長沙舊卑濕，今古不應殊。
送夏侯參軍赴廣州 賈至
聞道衡陽外，由來雁不飛。送君從此去，書信定應稀。雲海南溟遠，煙波北渚微。勉哉孫楚吏，彩服正光輝。
長沙別李六侍禦 賈至
月明湘水白，霜落洞庭幹。放逐長沙外，相逢路正難。雲歸帝鄉遠，雁報朔方寒。此別盈襟淚，雍門不假彈。
岳陽樓宴王員外貶長沙 賈至
極浦三春草，高樓萬里心。楚山晴靄碧，湘水暮流深。忽與朝中舊，同為澤畔吟。停杯試北望，還欲淚沾襟。
詠馮昭儀當熊 賈至
白羽插雕弓，霓旌動朔風。平明出金屋，扈輦上林中。逐獸長廊靜，呼鷹御苑空。王孫莫諫獵，賤妾解當熊。
早朝大明宮呈兩省僚友 賈至
銀燭熏天紫陌長，禁城春色曉蒼蒼。千條弱柳垂青瑣，共沐恩波鳳池上，朝朝染翰侍君王。
白馬 賈至
白馬紫連錢，嘶鳴丹闕前。聞珂自蹀躞，不要下金鞭。
贈薛瑤英 賈至
舞怯銖衣重，笑疑桃臉開。方知漢成帝，虛築避風台。
出塞曲 賈至
萬里平沙一聚塵，南飛羽檄北來人。傳道五原烽火急，單于昨夜寇新秦。
春思二首 賈至
草色青青柳色黃，桃花曆亂李花香。東風不為吹愁去，春日偏能惹恨長。紅粉當壚弱柳垂，金花臘酒解酴醿。笙歌日暮能留客，醉殺長安輕薄兒。
勤政樓觀樂 賈至
銀河帝女下三清，紫禁笙歌出九城。為報延州來聽樂，須知天下欲升平。
贈陝掾梁宏 賈至
梁子工文四十年，詩顛名過草書顛。白頭仍作功曹掾，祿薄難供沽酒錢。
答嚴大夫 賈至
今夕秦天一雁來，梧桐墜葉擣衣催。思君獨步華亭月，舊館秋陰生綠苔。
送李侍郎赴常州 賈至
雪晴雲散北風寒，楚水吳山道路難。今日送君須盡醉，明朝相憶路漫漫。
初至巴陵與李十二白、裴九同泛洞庭湖三首 賈至
江上相逢皆舊遊，湘山永望不堪愁。明月秋風洞庭水，孤鴻落葉一扁舟。楓岸紛紛落葉多，洞庭秋水晚來波。乘興輕舟無近遠，白雲明月吊湘娥。江畔楓葉初帶霜，渚邊菊花亦已黃。輕舟落日興不盡，三湘五湖意何長。
西亭春望 賈至
日長風暖柳青青，北雁歸飛入窅冥。岳陽城上聞吹笛，能使春心滿洞庭。
君山 賈至
湘中老人讀黃老，手援紫藟坐碧草。春至不知湖水深，日暮忘卻巴陵道。
洞庭送李十二赴零陵 賈至
今日相逢落葉前，洞庭秋水遠連天。共說金華舊遊處，回看北斗欲潸然。
江南送李卿 賈至
雙鶴南飛度楚山，楚南相見憶秦關。願值回風吹羽翼，早隨陽雁及春還。
送王道士還京 賈至
一片仙雲入帝鄉，數聲秋雁至衡陽。借問清都舊花月，豈知遷客泣瀟湘。
巴陵夜別王八員外 賈至
柳絮飛時別洛陽，梅花發後到三湘。世情已逐浮雲散，離恨空隨江水長。
別裴九弟 賈至
西江萬里向東流，今夜江邊駐客舟。月色更添春色好，蘆風似勝竹風幽。
送南給事貶崖州 賈至
疇昔丹墀與鳳池，即今相見兩相悲。朱崖雲夢三千里，欲別俱為慟哭時。
重別南給事 賈至
謫宦三年尚未回，故人今日又重來。聞道崖州一千里，今朝須盡數千杯。
岳陽樓重宴別王八員外貶長沙 賈至
江路東連千里潮，青雲北望紫微遙。莫道巴陵湖水闊，長沙南畔更蕭條。